სახელმწიფო სარეგისტრაციო კოდი         010.008.004.171
საქართველოს ცენტრალური საარჩევნო კომისიის
დადგენილება №16/2004 

2004 წლის 5 თებერვალი
ქ. თბილისი
საოლქო საარჩევნო კომისიის რეგლამენტის დამტკიცების თაობაზე
საქართველოს ორგანული კანონის „საქართველოს საარჩევნო კოდექსის“ 29-ე მუხლის პირველი პუნქტის ,,ბ“ ქვეპუნქტის საფუძველზე, საქართველოს ცენტრალური საარჩევნო კომისია ადგენს:
მუხლი 1. ძალადაკარგულად ჩაითვალოს „საოლქო საარჩევნო კომისიის რეგლამენტის დამტკიცების თაობაზე” საქართველოს ცენტრალური საარჩევნო კომისიის 1999 წლის 25 აგვისტოს დადგენილება №44/1999, ასევე, „საოლქო საარჩევნო კომისიის რეგლამენტში ცვლილებებისა და დამატებების შეტანის შესახებ” ცენტრალური საარჩევნო კომისიის 2000 წლის 22 თებერვლის №23/2000 და 2000 წლის 30 მარტის №57/2000 დადგენილებები.

მუხლი 2. დამტკიცდეს საოლქო საარჩევნო კომისიის თანდართული რეგლამენტი.

მუხლი 3. ეს დადგენილება შეიძლება გასაჩივრდეს თბილისის საოლქო სასამართლოში (მისამართი: ქ. თბილისი, გრ. რობაქიძის გამზ. №7ა) მისი მიღებიდან 3 კალენდარული დღის ვადაში.

მუხლი  4. ეს დადგენილება ამოქმედდეს გამოქვეყნებისთანავე.

კომისიის თავმჯდომარე                                                                             ზ. ჭიაბერაშვილი
კომისიის მდივანი                                                                                             დ. ქიტოშვილი
საოლქო საარჩევნო კომისიის რეგლამენტი

მუხლი 1. ზოგადი დებულებანი
 1. საოლქო სარჩევნო კომისია (შემდგომში – კომისია) იქმნება საქართველოს ორგანული კანონის „საქართველოს საარჩევნო კოდექსი“ საფუძველზე და ასრულებს ამ კანონითა და კომისიის რეგლამენტით განსაზღვრულ ფუნქციებს.
2. კომისია თავის საქმიანობაში ხელმძღვანელობს საქართველოს კონსტიტუციით, საქართველოს ორგანული კანონით „საქართველოს საარჩევნო კოდექსი“, საქართველოს ორგანული კანონით „რეფერენდუმის შესახებ“, სხვა კანონებით, კანონქვემდებარე აქტებით, საარჩევნო ადმინისტრაციის სამართლებრივი აქტებითა და ამ რეგლამენტით. 
3. რეგლამენტი მიზნად ისახავს კომისიის ორგანიზაციული საქმიანობის სრულყოფას, მისი ფუნქციების  ეფექტურად განხორცილებას, განსაზღვრავს კომისიის მუშაობის, სხდომის ჩატარებისა და გადაწყვეტილებების მიღების, საარჩევნო დოკუმენტაციის  აღრიცხვის, გაცემისა და შენახვის წესებს.
 მუხლი 2. კომისიის შემადგენლობა და ხელმძღვანელი პირები
1. კომისია შედგება კომისიის თავმჯდომარის, თავმჯდომარის მოადგილის, კომისიის მდივნისა და სხვა წევრებისაგან.
2. კომისისიის ხელმძღვანელი პირები არიან:
ა) კომისიის თავმჯდომარე;
ბ) თავმჯდომარის მოადგილე;
გ) კომისიის მდივანი.
3. კომისიის თავმჯდომარეს ნიშნავს საქართველოს ცენტრალური საარჩევნო კომისიის თავმჯდომარე, ხოლო თავმჯდომარის მოადგილესა და კომისიის მდივანს ირჩევს კომისია თავის წევრთაგან, სრული შემადგენლობის უმარვლესობით, სახელობითი კენჭისყრით. 
4. კომისიის თავმჯდომარის მოადგილის კანდიდატურის წარდგენის უფლება აქვს კომისიის თავმჯდომარეს, ხოლო კომისიის მდივნის კანდიდატურისა – კომისიის თავმჯდომარესა ან/და კომისიის სრული შემადგენლობის ერთ მეოთხედზე მეტს. ერთი და იმავე კანდიდატურის წარდგენა შეიძლება მხოლოდ ორჯერ. 
5. კომისიის თავმჯდომარის მოადგილის ან კომისიის მდივნის უფლებამოსილების ვადამდე შეწყვეტის შემთხვევაში, კომისია არა უგვიანეს მე-15 დღისა, ხოლო თუ დაწყებულია საარჩევნო პროცესი – 3დღეში ირჩევს მის უფლებამონაცვლეს. 
6. კომისიის მუშაობის ეფექტურად წარმართვის მიზნით კომისიის თავმჯდომარეს შეუძლია კომისიის ცალკეულ წევრებს დაავალოს გარკვეული ფუნქციების შესრულება.
7. კომისიის თავმჯდომარე თავისი განკარგულებით ცალკეულ უფლებამოსილებათა განხორციელებას გადასცემს თავმჯდომარის მოადგილეს. აღნიშნულ განკარგულებაში ზუსტად განისაზღვრება მოადგილისათვის მინიჭებული უფლებამოსილების ფარგლები და ვადა. 

მუხლი 3. საოლქო საარჩევნო კომისიის წევრის უფლება-მოვალეობანი
1. საოლქო საარჩევნო კომისიის წევრი ვალდებულია:
ა) შესაბამისი კომისიის წევრად დანიშვნის (არჩევის) მომენტიდან აქტიურად მიიღოს მონაწილეობა კომისიის ყოველდღიურ საქმიანობაში;
ბ) ზედმიწევნით კარგად იცნობდეს საქართველოს ორგანული კანონის „საქართველოს საარჩევნო კოდექსი” დებულებებსა და მოთხოვნებს და იცავდეს მათ; 
გ) მონაწილეობდეს და ესწრებოდეს კომისიის წევრთა კვალიფიკაციის ამაღლების კურსებსა და სემინარებს;
დ) სისტემატურად ესწრებოდეს კომისიის სხდომებს და მონაწილეობდეს კომისიის მიერ შესასრულებელ საარჩევნო ღონისძიებებში;
ე) საპატიო მიზეზით სხდომის გაცდენის შემთხვევაში აცნობოს აღნიშნულის თაობაზე კომისიის თავმჯდომარის მოადგილეს ან კომისიის მდივანს;
ვ) დროულად ასრულებდეს კომისიის თავმჯდომარის მიერ დაკისრებულ მოვალეობებს.
2. კომისიის წევრს უფლება აქვს:
ა) თავისუფლად მიუწვდებოდეს ხელი კომისიაში შემოსულ და არსებულ ყოველგვარ დოკუმენტაციაზე;
ბ) მოითხოვოს არჩევნებთან დაკავშირებული ნებისმიერი დოკუმენტების ასლები, საქართველოს კანონმდებლობით დადგენილი წესის შესაბამისად;
გ) მოითხოვოს კომისიის სხდომის დღის წესრიგში საკითხის შეტანა და მისი განხილვა.
3. განახორციელოს კანონმდებლობით გათვალისწინებული სხვა უფლებამოსილებების.

მუხლი 4. კომისიის იურისტი და ბუღალტერი
1. კომისიის სამართლებრივი და საბუღალტრო-საფინანსო საქმიანობის გამართულად და ეფექტურად წარმართვის მიზნით, საოლქო საარჩევნო კომისია თავის სხდომაზე, კომისიის წევრთა სიითი შემადგენლობის უმრავლესობით ირჩევს კომისიის იურისტსა და ბუღალტერს.
2. კომისიის იურისტისა და ბუღალტრის კანდიდატურის წარდგენის უფლება აქვს კომისიის თავმჯდომარეს ან/და კომისიის 3 წევრს ერთობლივად.
3. კომისიის იურისტი და ბუღალტერი ასრულებენ კომისიის თავმჯდომარის დავალებებსა და მათზე საქართველოს ორგანული კანონით „საქართველოს საარჩევნო კოდექსი“ დაკისრებულ სხვა ვალდებულებებს. 
4. კომისიის იურისტსა და ბუღალტერს არჩევნების მომზადებისა და ჩატარების მთელი დროის განმავლობაში ენიშნებათ ხელფასი არჩევნების ჩასატარებლად გამოყოფილი სახსრებიდან. 
 მუხლი 5. კომისიის სამართლებრივი აქტები
1. კომისიის სამართლებრივი აქტებია:
ა) კომისიის განკარგულება;
ბ) კომისიის თავმჯდომარის განკარგულება;
გ) კომისიის მდივნის განკარგულება.
2. განკარგულება ინდივიდუალური სამართლებრივი აქტია.
3. კომისიის განკარგულებებს ხელს აწერენ სხდომის თავმჯდომარე და კომისიის მდივანი, ხოლო კომისიის თავმჯდომარისა და კომისიის მდივნის განკარგულებებს ხელს აწერენ, შესაბამისად, კომისიის თავმჯდომარე და კომისიის მდივანი. 
4. კომისია/კომიისის თავმჯდომარე/კომისიის მდივანი ვალდებულია განკარგულება ხელმოწერისთანავე გამოაკრას საოლქო საარჩევნო კომისიაში თვალსაჩინო ადგილას საჯარო გაცნობისათვის.
 მუხლი 6. საჯაროობის უზრუნველყოფის ვალდებულება
არჩევნების მომზადებისა და ჩატარებისას საჯაროობის უზრუნველყოფის მიზნით, კომისია ვალდებულია საოლქო საარჩევნო კომისიაში თვალსაჩინო ადგილას გამოაკრას :
ა) ინფორმაცია კომისიის შემადგენლობის შესახებ;
ბ) ინფორმაცია კომისიის ადგილსამყოფელისა და სამუშაო საათების შესახებ;
გ) ზუსტი მისამართი და საკონტაქტო ტელეფონის/ფაქსის ნომრები; 
დ) ინფორმაცია საარჩევნო უბნების შექმნის შესახებ; 
ე) ამომრჩეველთა სიებში ცვლილებების შეტანის და უზუსტობების გასაჩივრების წესი და ვადები;
ვ) პარტიული სიები და კანდიდატთა სიები;
ზ) საარჩევნო ადმინისტრაციის ის სამართლებრივი აქტები, რომლებიც შეეხება ამ კომისიის საქმიანობას;
თ) კომისიის/კომისიის თავმჯდომარის/კომისიის მდივნის განკარგულებები.

მუხლი 7. კომისიის სხდომის მომზადება და ჩატარება
1. სხდომების პერიოდულობას განსაზღვრავს კომისია. აუცილებლობის შემთხვევაში, კომისიის რიგგარეშე სხდომას იწვევს კომისიის თავმჯდომარე ან თავმჯდომარის მოადგილე.
2. სხდომის მოწვევის შესახებ გადაწყვეტილების მიღებისთანავე კომისიის მდივანი საოლქო საარჩევნო კომისიაში თვალსაჩინო ადგილას გამოაკრავს განცხადებას სხდომის ზუსტი დროისა და სავარაუდო დღის წესრიგის მითითებით.
3. თავმჯდომარის მოადგილე, ხოლო მისი არყოფნის შემთხვევაში, კომისიის მდივანი, პირადად არის პასუხისმგებელი სხდომის თარიღი და მისი დაწყების ზუსტი დრო შეატყობინოს კომისიის ყველა წევრს. 
4. კომისიის სხდომის დღის წესრიგს ამზადებს კომისიის მდივანი. იგი ასევე ვალდებულია მოამზადოს კომისიის განკარგულებათა პროექტები და გასაცნობად წარუდგინოს კომისიის წევრებს.
5. კომისიის წევრები სხდომაში მონაწილეობას ადასტურებენ დასწრების ფურცელზე ხელმოწერით.
6. კომისიის წევრს უფლება აქვს სხდომის დღის წესრგის დამტკიცებამდე მოითხოვოს დამატებითი საკითხის დღის წესრიგში შეტანა. საკითხი წყდება კენჭისყრით. 
7. კომისიის სხდომას უძღვება თავმჯდომარე, ან მისი დავალებით – თავმჯდომარის მოადგილე.
8. კომისიის სხდომაზე კომისიის მდივნის მიერ დგება სხდომის ოქმი და მას ხელს აწერენ სხდომის თავმჯდომარე და კომისიის მდივანი. 
9. კომისიის სხდომის ოქმი ფორმდება სხდომიდან არა უგვიანეს 2 დღისა. 
10. კომისიის სხდომაზე საკითხების განსახილველად შეიძლება მოწვეულ იქნენ დაინტერესებული მხარეები.
11. კომისიის სხდომაზე დასწრების უფლების მქონე პირები სხდომაზე სიტყვით გამოდიან სხდომის თავმჯდომარის თანხმობით, კომისიის წევრების შემდეგ. გამოსვლათა ხანგრძლივობას კომისია ადგენს კენჭისყრით.
12. კომისიის სხდომაზე დამსწრე პირთა მიერ წესრიგის, საქართველოს ორგანული კანონის „საქართველოს საარჩევნო კოდექსი“ მოთხოვნათა ან ამ რეგლამენტის დარღვევისას, თავმჯდომარე უფლებამოსილია დამრღვევს დაატოვებინოს სხდომის დარბაზი.  

მუხლი 8. კომისიის სხდომა და გადაწყვეტილებათა მიღების წესი
1. კომისიის სხდომა უფლებამოსილია, თუ მას ესწრება კომისიის სიითი შემადგენლობის უმრავლესობა.
2. საკითხს კენჭი ეყრება წინადადებათა შემოსვლის რიგის მიხედვით.
3. თუ საქართველოს ორგანული კანონით „საქართველოს საარჩევნო კოდექსი” სხვა კვორუმი არ არის დაგენილი, კომისიის განკარგულება (გადაწყვეტილება) მიღებულად ჩაითვლება, თუ მას მხარს დაუჭერს დამსწრეთა უმრავლესობა, მაგრამ არანაკლებ კომისიის სიითი შემადგენლობის ერთი მესამედისა. 
4. ხმების თანაბრად გაყოფის შემთხვევაში სხდომის თავმჯდომარის ხმა გადამწყვეტად ითვლება.
5. სხდომაზე საკადრო საკითხები წყდება კომისიის წევრთა სიითი შემადგენლობის უმრავლესობით.
6. კომისიის წევრს, რომელიც არ ეთანხმება კომისიის გადაწყვეტილებას, უფლება აქვს წერილობით გამოთქვას განსხვავებული აზრი, რომელიც ერთვის ოქმს. ამასთან, განსხვავებული აზრის მქონე კომისიის წევრი ვალდებულია პატივი სცეს და დაემორჩილოს კომისიის მიერ მიღებულ გადაწყვეტილებებს. მას არა აქვს უფლება, თავისი ქმდებით ხელი შეუშალოს ამ გადაწყვეტილებათა აღსრულებას. 
7. კომისიის გადაწყვეტილება მიიღება განკარგულების ფორმით.

მუხლი 9. კომისიაში საქმისწარმოების წესი
1. კომისიაში საარჩევნო დოკუმენტაციის, განცხადებების, საჩივრების მიღებას, გაცემასა და მათ აღრიცხვა-რეგისტრაციას ახორციელებს კომისიის მდივანი დღის 10-დან 18 საათამდე. კომისიის თავმჯდომარის განკარგულებით, კვირადღე შეიძლება გამოცხადდეს საუშაო დღედ, თუ გარკვეულ საარჩევნო ღონისძიებათა განხორციელების ვალდებულება და თარიღი ემთხვევა კვირადღეს. თავმჯდომარის არყოფნის შემთხვევაში ვადამოსული საარჩევნო ღონისძიების განხორციელების დღე ავტომატურად ჩაითვლება კომისიისათვის სამუშაო დღედ. 
2. კომისიაში წარმოებს სარეგისტრაციო ჟურნალი, რომლის წარმოებაზე პასუხისმგებელი პირი არის კომისიის მდივანი. სარეგისტრაციო ჟურნალი იყოფა ორ ნაწილად: კომისიაში შემოსული და კომისიიდან გაცემული დოკუმენტაცია. 
3. კომისიის მდივანი ვალდებულია, კომისიაში შემოსული ყოველგვარი დოკუმენტაცია (განცხადება, საჩივარი, ცნობა) დაუყოვნებლივ დაარეგისტრიროს ჟურნალში, სადაც უწყვეტი თანამიმდევრობით აღრიცხავს მათ შემოსვლის რიგის მიხედვით. თითოეულ დოკუმენტს მიენიჭება შესაბამისი ნომერი (კოდი), ჟურნალში შეიტანება მისი შემოსვლის თარიღი და ფურცლების რაოდენობა. კომისიის მდივანი ვალდებულია, სარეგისტრაციო ჟურნალში მიუთითოს განმცხადებლის/მომჩივანის ვინაობა, ასევე სხვა დამატებითი ინფორმაცია. 
4. ჟურნალში სათანადოდ რეგისტრაციის შემდეგ, კომისიის მდივანი ვალდებულია განმცხადებელს/მომჩივანს გადასცეს წერილობითი ცნობა, რომელშიც მიუთითებს განცხადების/საჩივრის მიღების თარიღსა და ზუსტ დროს, ასევე სარეგისტრაციო ჟურნალში მისთვის მინიჭებულ ნომერს (კოდს) და აღნიშნულ ცნობას ხელმოწერით ადასტურებს. 
5. სარეგისტრაციო ჟურნალში რეგისტრირებულ ყველა დოკუმენტაციას კომისიის მდივანი საკუთარი რეზოლუციით დაუყოვნებლივ ანაწილებს მათ კომისიის ცალკეულ წევრებზე და მიუთითებს შესრულების კონკრეტულ ვადებს. 
6. კომისიის მდივანი ვალდებულია სარეგისტრაციო ჟურნალში ზუსტად მიუთითოს, თუ კონკრეტულად რომელ პირს დაევალა ამა თუ იმ დოკუმენტზე რეაგირება. 
7. კომისია ვალდებულია განცხადების/საჩივრის მიღებიდან 2 დღის განმავლობაში საფუძვლიანად განიხილოს იგი და მიიღოს შესაბამისი განკარგულება. 
8. კომისიის მდივანი დაუყოვნებლივ, შეძლებისდაგვარად, აცნობებს განმცხადებელს/მომჩივანს კომისიის მიერ მიღებული განკარგულების თაობაზე, ხოლო განმცხადებლის/მომჩივანის მიერ განკარგულების/სხდომის ოქმის მოთხოვნის შემთხვევაში დაუყოვნებლივ გადასცემს მას აღნიშნულ დოკუმენტებს. 
9. კომისიისაგან რაიმე დოკუმენტის მიღებას განმცხადებელი/მომჩივანი სარეგისტრაციო ჟურნალში ხელმოწერით ადასტურებს, სადაც კომისიის მდივანი აკეთებს წარწერას: „დოკუმენტი გაცემულია” და მიუთითებს თარიღსა და ზუსტ დროს.
10. არჩევნების შესახებ ინფორმაციისა და საარჩევნო დოკუმეტაციის გაცემა სავალდებულოა მათი მოთხოვნიდან 2 დღის ვადაში.
11. კომისიაში საჯარო ინფორმაციის გაცემასა და ხელმწისაწვდომობის უზრუნველყოფაზე პასუხისმგებელი პირია კომისიის მდივანი. 
12. აკრძალულია კომისიაში შემოსული დოკუმენტის დედნის გაცემა, გარდა კანონით გათვალისწინებული შემთხვევებისა. 
13. ყოველი დღის 18 საათზე კომისიის მდივანი ხურავს სარეგისტრაციო ჟურნალს. ამ მიზნით, კომისიის მდივანი, ჟურნალის ორივე ნაწილში, უკანასკნელი ჩანაწერის შემდგომ აკეთებს წარწერას: „ჟურნალი დახურულია”, მიუთითებს თარიღსა და ზუსტ დროს და აღნიშნულს ხელმოწერით დაადასტურებს. ჟურნალის დახურვის შემდეგ იკრძალება მასში რაიმე დოკუმენტის რეგისტრაცია.

